ബംഗാള് ഉള്ക്കടലില് ഗുലാബ് ചുഴലികാറ്റ് രൂപപ്പെട്ടു ഇന്ന് വൈകിട്ടോടെ കരതൊടും ഒഡീഷയുടെ തെക്കന് ജില്ലകളിലാണ് കൂടുതല് നാശനഷ്ടങ്ങള്ക്ക് സാധ്യതയെന്നാണ് വിദഗ്ധര് പറയുന്നത്. ന്യൂഡല്ഹി: ബംഗാള് ഉള്ക്കടലില് ഗുലാബ് ചുഴലികാറ്റ് രൂപപ്പെട്ടതായി റിപ്പോര്ട്ട്. ഇത് ഇന്ന് വൈകിട്ടോടെ വിശാഖപട്ടണത്തിനും ഗോപാല്പൂരിനും ഇടയില് കര തൊട്ടേക്കുമെന്നാണ് അറിയിപ്പ്. പരമാവധി 90 കിലോമീറ്റര് വേഗത്തിലായിരിക്കും കാറ്റ് വീശുക. ഇതേതുടര്ന്ന് വടക്കന് ആന്ധ്രയിലും ഒഡീഷയുടെ തെക്കന് മേഖലയിലും ജാഗ്രതാ നിര്ദേശം പുറപ്പെടുവിച്ചിട്ടുണ്ട്. ഇതേതുടര്ന്ന് സുരക്ഷാനടപടികളും കൈക്കൊണ്ടിട്ടുണ്ട്. രക്ഷാപ്രവര്ത്തനത്തിനായി ദുരന്തനിവാരണ സേനാംഗങ്ങളെ വിന്യസിച്ചതായും മുന്കരുതല് നടപടികള് സ്വീകരിച്ചതായും സര്ക്കാര് അറിയിച്ചു. ഒഡീഷയില് മാത്രം ദേശീയ ദുരന്തനിവാരണ സേനയുടെ 13 സംഘങ്ങളെ വിന്യസിച്ചു. കൂടാതെ കോസ്റ്റുഗാര്ഡിന്റെ പതിനഞ്ചിലധികം ബോട്ടുകള് തീരമേഖലയില് സജ്ജീകരിച്ചിട്ടുണ്ട്. ഒഡീഷയുടെ തെക്കന് ജില്ലകളിലാണ് കൂടുതല് നാശനഷ്ടങ്ങള്ക്ക് സാധ്യതയെന്നാണ് വിദഗ്ധര് പറയുന്നത്. ആന്ധ്രയുടെ വടക്കന് ജില്ലകളില് യെല്ലോ അലേര്ട്ട് പ്രഖ്യാപിച്ചു. തീരമേഖലയില് നിന്ന് പരമാവധി ആളുകളെ മാറ്റിപാര്പ്പിച്ചു.